Ozarbayjon Armaniston bilan chegaradagi pozitsiyalari o'qqa tutilganini ma'lum qildi

Ozarbayjon 21 iyunga o'tar kechasi Armaniston hududidan chegarasidagi pozitsiyalari o'qqa tutilganini ma'lum qildi. Bu haqda mamlakat Mudofaa vazirligi xabar berdi.
Vazirlik ma'lumotlariga ko'ra, Lochin viloyatidagi Minkend va Kalbajar viloyatidagi Yellije aholi punktlari yo'nalishidagi pozitsiyalari o'qqa tutilgan. Ozarbayjon Qurolli kuchlari “adekvat javob choralarini” ko'rgani ta'kidlangan. O'z navbatida, Armaniston Mudofaa vazirligi bu bayonotni rad etgan.
“Ozarbayjon Mudofaa vazirligining 20 iyundan 21 iyunga o'tar kechasi Armaniston qurolli kuchlari bo'linmalari Ozarbayjon pozitsiyalariga turli kalibrli o'qotar qurollardan o't ochgani haqidagi bayonoti haqiqatga to'g'ri kelmaydi”, deyiladi Armaniston Mudofaa vazirligi bayonotida.
Shunindgek, vazirlik Armaniston-Ozarbayjon chegarasida vaziyat nisbatan barqarorligi va Armaniston qurolli kuchlarining to'liq nazorati ostida ekanini ta'kidlagan.